Det er fyldte charterfly, der flyver. Star Tour melder udsolgt med kun enkelte strøpladser hist og her i de populære vinterferieuger.

Stig Elling, salgsdirektør i Star Tour, siger til TV2/Nord, at der har været udsolgt på alle afgange ned til varmen i vinterferien i omkring fire uger. -Vi har undersøgt, om vi kunne sætte flere afgange ind for at imødekomme den store efterspørgsel, men det har ikke været muligt på grund af logistikken, siger Stig Elling. Det er nemlig ikke kun i Aalborg, der er rift om billetterne. Omkring 30.000 danskere på varm vinterferie i uge syv og otte, heraf er 4000 - 5000 fra Aalborg Lufthavn. -Folk har været ude i god tid for at sikre sig ferien, så det er næsten umuligt at komme af sted nu, hvis man ikke allerede har billet. Der er kun få strøpladser tilbage rundt omkring, siger direktøren.